ការសម្ភាសរបស់​អ្នកមីង យុយ​ ធួន

ក៖ អ្នកសម្ភាស ញ៉ែម សុគន្ធា ខ៖​ អ្នកដែលត្រូវគេសម្ភាស យុយ ធួន​

ក៖ អញ្ចឹងឥឡូវនាងខ្ញុំសូមធ្វើការចាប់ផ្តើមសម្ភាស អញ្ចឹងអ្នកមីងនាងខ្ញុំសូមឱ្យមីង​ជួយប្រាប់ឈ្មោះពេញមកនាងខ្ញុំម្តងទៀតបានទេ?

ខ៖ ខ្ញុំឈ្មោះ យុយ ធួន ។

ក៖ ហើយអ្នកមីងមានឈ្មោះហៅក្រៅទេ?

ខ៖ អត់ មានឈ្មោះតែមួយ។

ក៖ អញ្ចឹងគេហៅតែមីងខួនៗអញ្ចឹងទៅ?ហើយសម្រាប់អ្នកមីង តើថ្ងៃខែឆ្នាំកំណើតអ្នកមីងកើតថ្ងៃណាដែរ?

ខ៖ កើតឆ្នាំ១៩៧០។

ក៖ នៅថ្ងៃណាខែណាដែរមីង?

ខ៖ ថ្ងៃទី៧ ខែ២។

ក៖ ចាសហើយទីកន្លែងកំណើតអ្នកមីងនៅណាវិញ?

ខ៖ នៅភូមិខាងលិច​ប្រាសាទ ស្រុកខាងលិចប្រាសាទ។

ក៖ ខេត្តណាដែរអ្នកមីង?

ខ៖ ស្រុកពាមរ ខេត្តព្រៃវែង។

ក៖ ចាសហើយសម្រាប់ដូចជាសព្វថ្ងៃហ្នឹងតើអ្នកមីងមានអាយុប៉ុន្មានដែរហើយ?

ខ៖ ខ្ញុំមានអាយុ អឺ...៤៧ហើយ។

ក៖ ចាស៤៧ហើយ អញ្ចឹងអ្នកមីងតើអ្នកមីងកើតឆ្នាំអីដែរ?

ខ៖ ខ្ញុំដូចជាអត់ចាំផង។

ក៖ ដូចជាជូត ឆ្លូវ ខាល ថោះ អីហ្នឹងណាតើមីងកើតសត្វមួយណាដែរ?

ខ៖ ស្វា។

ក៖ អញ្ចឹងឆ្នាំវក?

ខ៖ ចាសវក ។

ក៖ ចាសអរគុណអ្នកមីងមែនទែនអ្នកមីង ហើយសម្រាប់បន្តទៀត តើអ្នកមីងមានបងប្អូនប្រុសស្រីប៉ុន្មាននាក់ដែរ?

ខ៖ ខ្ញុំមានបងប្អូនស្រី៦នាក់។

ក៖ ហើយស្រីប៉ុន្មាន ប្រុសប៉ុន្មាន?

ខ៖ ស្រីទាំង៦នាក់។

ក៖ អញ្ចឹងស្រីទាំង៦តែម្ដង?

ខ៖ ចាស!

ក៖ ហើយអ្នកមីងជាកូនទីប៉ុន្មានដែរ?

ខ៖ ជាកូនទី៥។

ក៖ ហើយឥឡូវហ្នឹងតើបងប្អូនមីងនៅរស់ទាំងអស់គ្នាមែន ហើយរស់នៅ‌ណាដែរ?

ខ៖ ឥឡូវនៅបងប្អូនទាំងអស់ នៅ៤នាក់។

ក៖ ហើយឥឡូវគាត់រស់នៅណាដែរ?

ខ៖ គាត់រស់នៅឯស្រុកមួយ នៅហ្នឹង៣នាក់ នៅភូមិស្វាយរលំ ភូមិលេខ៤ ស្រុកស្អាង

ខេត្តកណ្តាលម្នាក់។

ក៖ ចាសអញ្ចឹងអ្នកមីងសព្វថ្ងៃអ្នកមីងរស់នៅជាមួយអ្នកណាគេដែរ?

ខ៖ ខ្ញុំរាល់ថ្ងៃរស់នៅជុំក្រុមគ្រួសារទាំងអស់គ្នា។

ក៖ ចាសហឺ...សម្រាប់ឪពុករបស់អ្នកមីងវិញតើគាត់មានឈ្មោះអីដែរ?

ខ៖ ឪពុកខ្ញុំគាត់ឈ្មោះ យុយ ហាក់ ។

ក៖ យុយ ហាក់ ចាសហើយអ្នកមីងដូចជាចាំបានថាតើគាត់កើតនៅទីណាអ្នកមីង?

ខ​៖ គាត់កាលគាត់កើតនៅបឹងព្រះ អូ...សុំទោសកាលគាត់កើតនៅដីថុយ។

ក៖ នៅណាវិញអ្នកមីង ដីថុយ?

ខ៖ ​អឺ...នៅជិតបាភ្នំនោះ ខេត្តព្រៃវែងដែរ។

ក៖ ខេត្តព្រៃវែងដែរ ចាសហី...សម្រាប់គាត់ អ្នកមីងមានចាំឆ្នាំគាត់កើតទេ?

ខ៖ អត់ចាំផងហ្នឹង។

ក៖ អត់ចាំទេ ហើយចុះឆ្នាំសត្វខ្មែរអញ្ចឺងណា?

ខ៖ អឺ...អត់ចាំដែរ។

ក៖ អញ្ចឹងអត់ចាំដែរ អូ...អញ្ចឹងដូចជាសម្រាប់ម្តាយរបស់អ្នកមីងវិញមានឈ្មោះអីដែរ?

ខ៖ ម្តាយខ្ញុំមានឈ្មោះ សុខ ព្រឹម ។

ក៖ សុខ ព្រឹម ចុះទីកន្លែងកំណើតវិញនៅណាដែរ?

ខ៖​ នៅចាក់ខ្លាញ់ នៅខេត្តព្រៃវែងដែរ ។

ក៖ ស្រុកអីគេវិញមីង?

ខ៖ ស្រុកពាមរ ដូចគ្នា។

ក៖​ ចាសពាមរដូចគ្នា ហើយអញ្ចឹងសម្រាប់អ្នកមីងមានចាំថ្ងៃខែឆ្នាំកំណើតយាយម្តាយអ្នកមីងអត់?

ខ៖ អត់ចាំដែរ។

ក៖ អូ...អត់ចាំដែរ ចាសហើយចុះឆ្នាំខ្មែរគាត់វិញ?

ខ៖ អត់ចាំដែរ អត់ដែរបានសួរគាត់ផង។

ក៖ ចាសអញ្ចឹងសម្រាប់ឪពុករបស់អ្នកមីងវិញ តើគាត់បានស្លាប់ហើយមែនទេ?

ខ៖ ចាសស្លាប់ហើយ។

ក៖ ចាសអញ្ចឹងតើគាត់ស្លាប់នៅខែណាឆ្នាំណាដែរអ្នកមីង?

ខ៖ នៅថ្ងៃទី៤ ខែ៧ ឆ្នាំ២០០៤ ។

ក៖ អញ្ចឹងពេលដែលគាត់ស្លាប់ តើគាត់អាយុប៉ុន្មានដែរមីង?

ខ៖ អឺ...គាត់អាយុ៧៤។

ក៖ អញ្ចឹងពេលយើងដកអីទៅប្រហែលជាគាត់កើតនៅឆ្នាំណាដែរមីង?

ខ៖ ១៩២០។

ក៖ ចាសអញ្ចឹងហ្នឹងហើយយកដកទៅតាមហ្នឹង អញ្ចឹងសម្រាប់យាយវិញឥឡូវ គាត់មានអាយុប៉ុន្មានហើយយាយ?

ខ៖ យាយ៨១។

ក៖ ចាសអញ្ចឹងយាយ៨១ហើយ អញ្ចឹងគាត់កើតឆ្នាំណាដែរ?

ខ៖ គាត់កើតឆ្នាំ១៩២៥។

ក៖ ហ្នឹងហើយអញ្ចឹងសម្រាប់អ្នកមីង តើអ្នកមីងស្រលាញ់ឪពុកម្តាយមីងអត់ទេ?

ខ៖ អឺ...ខ្ញុំស្រលាញ់ឪពុកម្តាយខ្ញុំខ្លាំងណាស់។

ក៖ អញ្ចឹងតើមីងមានការចងចាំអីដែលល្អៗអំពីឪពុកមីងអត់?

ខ៖ អឺ...បើនិយាយពីឪពុកខ្ញុំវិញក៏គាត់ជាមនុស្សស្លូតណាស់ អត់ចេះមាត់ចេះក មិនដែលជេរកូនពាក្យថាង៉ែង ហងអីទេហើយក៏មិនដែលចេះវាយកូនសូម្បីមួយដៃ ជាតិនេះថ្វីត្បិតតែខ្ញុំកើតមកជាកូនអ្នកក្រពិតមែនប៉ុន្តែខ្ញុំស្រលាញ់ឪពុកម្តាយខ្ញុំខ្លាំងណាស់ គាត់មានគុណមកលើខ្ញុំហើយគាត់ជាមនុស្សស្លូតមែនទែន។

ក៖ ចាសហើយចុះម្តាយអ្នកមីងវិញ?

ខ៖ អឺ...​បើម្តាយខ្ញុំវិញគាត់ល្អ ប៉ុន្តែគាត់មាត់ឆេវឆាវបន្តិច តែមាត់ឆេវឆាវមិនដែលធ្វើអីមកលើកូនៗទេ ព្រោះឪពុកម្តាយខ្ញុំមានការហត់នឿយច្រើនដោយសារតែគាត់អត់មានកូនប្រុស។

ក៖​ ចាសហ្នឹងហើយ។

ខ៖ មានសុទ្ធតែកូនស្រីទាំងអស់។

ក៖ ចាសអញ្ចឹងសម្រាប់ជីដូនជីតារបស់មីងវិញ អ្នកមីងចាំថាជីដូនជីតារបស់អ្នកមីងមានឈ្មោះថាអ្វីខ្លះ?

ខ៖ តាខ្ញុំឈ្មោះ តាយ៉ុយ តែមិនដឺងថាស្អី យ៉ុយ ទេភ្លេចបាត់ហើយ។

ក៖ ​ចុះយាយ?

ខ៖ ហើយយាយឈ្មោះយាយ ហេង។

ក៖ ចាសអញ្ចឹងពួកគាត់ទាំង២នាក់ហ្នឹង តាយាយខាងណាដែរខាងម្តាយឬក៏ខាងឪពុក?

ខ៖ តាយាយខាងឪពុក។

ក៖ ចុះតាយាយខាងម្តាយវិញ?

ខ៖ ខាងម្តាយវិញ តាឈ្មោះតាសុខ យាយឈ្មោះយាយត្រាវ ។

ក៖ អញ្ចឹងអ្នកមីងដូចជាចាំថាពួកគាត់ឆ្នាំណាដែរ ហើយកើតថ្ងៃណាអត់?

ខ៖ ខ្ញុំកើតអត់ទាន់ទេ យាយខាងម្តាយខ្ញុំកើតអត់ទាន់ទេ តែបើយាយតាខាងឪពុកកើតទាន់។

ក៖ ចាសអញ្ចឹងតើគាត់នៅស្រុកណាដែរ?

ខ៖ នៅចាក់ខ្លាញ់ ។

ក៖ នៅចាក់ខ្លាញ់ ស្រុកពាមរហ្នឹងដែរ។

ខ៖ ចាស!

ក៖ ហ្នឹងហើយ អញ្ចឹងមីងទាន់ដូចជាមានដឹងថាគាត់កើតឆ្នាំខ្មែរឆ្នាំអីគេអត់?

ខ៖ អត់ទាន់អត់ដឹងទេព្រោះគាត់មិនដែលបានប្រាប់ទេ អត់ទាន់ដឹងទេព្រោះគាត់មិនបានប្រាប់

តែដូចជាអ្នកមីងកើតទាន់លោកតា លោកយាយខាងឪពុកមីងខ្លះៗ។

ក៖ ​អញ្ចឹងតើអ្នកមីងបានដូចជាមានការចងចាំអ្វីខ្លះពីលោកតា លោកយាយរបស់អ្នកមីងហ្នឹងណា?

ខ៖ អឺ...បើលោកតាខ្ញុំគាត់កាលពេលខ្ញុំដឹងក្តីគាត់បានបង្កើតមុខជំនួញរកស៊ីមួយដូចដើរទិញ ពោតទិញសណ្តែកអីហ្នឹង តែបើយាយខ្ញុំវិញបើតាមខ្ញុំដឹងគឺគាត់នៅតែផ្ទះទេ។

ក៖ ហើយគាត់មានដែលបាននាំអ្នកមីងទៅលេងណាឬមួយធ្វើអីជាមួយអ្នកមីងទេ?

ខ៖ ​អឺ...អត់ផង។

ក៖ អត់ទេគ្រាន់តែមកនិយាយលេងធម្មតាៗទេ។

ខ៖ គ្រាន់តែមកលេងផ្ទះតាមធម្មតាៗហ្នឹង ព្រោះអីជីវភាពកាលហ្នឹងមានអី...នោះហើយកាលហ្នឹងមិនដឹងទៅលេងណាទេ ដឹងតែពីធ្វើស្រែចម្ការហ្នឹង។

ក៖ ចាសហ្នឹងហើយ អញ្ចឹងមួយហ្នឹងសម្រាប់ប្រវត្តិរបស់អ្នកមីងអំពីសម្រាប់អំពីជីដូនជីតា

អញ្ចឹងណា អញ្ចឹងឥឡូវឈានចូលដល់ការសិក្សារបស់អ្នកមីងវិញអញ្ចឹងណា។ តើអ្នកមីងរៀនបានថ្នាក់ទីប៉ុន្មានដែរ?

ខ៖ ខ្ញុំរៀនបានថ្នាក់ទី៤។

ក៖ នៅឆ្នាំណាអ្នកមីងរៀនហ្នឹង?

ខ៖ អឺ... ខ្ញុំឈប់រៀននៅឆ្នាំ៨២។

ក៖ ឆ្នាំ១៩៨២ អញ្ចឹងពេលនៅរៀនមីងរៀននៅសាលាណាដែរពេលហ្នឹងមីង?

ខ៖ រៀននៅសាលាប្រាសាទហ្នឹងតែហ្មង។

ក៖ ចាសអញ្ចឹងអ្នកមីងកាលដែលអ្នកមីងនៅសិក្សាហ្នឹង អ្នកមីងដូចជាឆ្លាតចាប់ការសិក្សា

ហ្នឹងបានដែរឬទេ?

ខ៖ កាលខ្ញុំរៀនដូចជាអត់ឆ្លាតទេ ហើយម៉េចបានថាអត់ឆ្លាតព្រោះវាហត់នឿយហ្នឹងមិនសូវមានពេលរៀនសូត្រព្រោះបងប្អូនសុទ្ធតែស្រីចេញពីរៀនមកត្រូវទៅមើលគេ។

ក៖ ចាស!

ខ៖ ចាសហើយមកពីមើលគេអញ្ចឹងទៅ ជាន់ទឹករហាត់ទៅ កាលហ្នឹងមិនដែលដឹងស្រណុកម្តេចផងខ្ញុំ។

ក៖ ចាសសម្រាប់ក្តីស្រម៉ៃរបស់អ្នកមីងកាលពីក្មេងមីងធំឡើងចង់ធ្វើអីគេដែរ?

ខ៖ កាលពីក្មេងខ្ញុំចង់ធ្វើជាអ្នករៀនចេះដឹងម្នាក់នឹងដើម្បីធ្វើជាគ្រូពេទ្យ។

ក៖ ចង់ធ្វើជាគ្រូពេទ្យ?

ខ៖ ហ្នឹងហើយស្រលាញ់ជាងគេគ្រូពេទ្យ ប៉ុន្ដែវាមិនបានដូចបំណង។

ក៖ ចាសអត់អីទេអ្នកមីង អញ្ចឹងតើអ្នកមីងមានធ្លាប់ធ្វើស្រែចម្ការអីទេ?

ខ៖ ធ្លាប់ធ្វើស្រែចម្ការពេលដែលខែទឹកឡើងអញ្ចឹងទៅគេរកមង ដាក់មងត្រី មងពស់ទៅតាមតែដល់ពេលទឹកស្រកចាប់ផ្តើមស្ទូងស្រូវបណ្តេញទឹកហើយនិងដាំសណ្តែកដីនិងសណ្តែកបាយ ដាំពោតខែដើមឆ្នាំ ដាំពោតខែទឹកឡើង រកត្រីខែទឹកស្រកដំាសណ្តែកដី។

ក៖ ចាសការងារដាំដុះ ចាសអញ្ចឹងតើគ្រួសាររបស់អ្នកមីងមានអ្នកណាធ្វើការងាររកស៊ីអត់មីង?

ខ៖ បើតាមតែខ្ញុំធ្លាប់ដឹងគ្រួសារខ្ញុំតាំងពីខ្ញុំនៅតូចរហូតមកដល់គ្រួសារខ្ញុំមិនដែលមានមុខជំនួញអីផង ធ្វើតែស្រែចម្ការហូតមក។

ក៖ ហើយមានធ្វើការអីខ្លះអត់ ការងាររាជការអីអត់?

ខ៖ អត់មានផង ។

ក៖ ចាសអញ្ចឹងសម្រាប់អ្នកមីងវិញ កាលដែលសម័យអ្នកមីងនៅរៀន តើមីងមានធ្លាប់បានរៀនភាសាអីទេកាលពេលពីជំនាន់មីងសិក្សាហ្នឹង?

ខ៖ អត់ផងរៀនតែខ្មែរសុទ្ធហ្នឹង ។

ក៖ អញ្ចឹងអ្នកមីងចេះអាន ចេះសរសេរទេ?

ខ៖ មកដល់ឥឡូវហ្នឹងចេះអានខ្លះ ចេះសរសេរខ្លះ។

ក៖ ចាសតែអាចមើលរួចអីហ្នឹងទាំងអស់?

ខ៖ ចាសអាចមើលរួច ។

ក៖ ចាសអញ្ចឹងល្អមែនទែនអ្នកមីងអាចអានអក្សរបានដូចជាចេះអញ្ចឹងទៅគេមិនអាចបន្លំយើងបានអញ្ចឹងណា។ចាសអញ្ចឹងសម្រាប់អ្នកមីងវិញ អ្នកមីងការនៅឆ្នាំណាដែរ ថ្ងៃណា ខែណាដែរ?

ខ៖ ការអត់ចាំថ្ងៃ អត់ចាំខែអីទេចាំតែឆ្នាំហ្នឹង ឆ្នាំ៨៦។កាលរៀបការរបស់ខ្ញុំស្រលាញ់ចិត្តឯងអត់បានទេត្រូវតែតាមម៉ែតាមឪទាំងអស់។

ក៖ បើសិនជាមិនតាមម៉េចទៅមីង?

ខ៖ បើសិនជាមិនតាមគាត់ថាកូនមិនស្តាប់បង្កាប់ ហើយគាត់ថា “នំមិនដែលខំជាងនាឡិ”។

ក៖ ១៩៨៦ ចាសហើយដូចជាការរៀបការរបស់អ្នកមីងម្តាយទុកឪពុកដាក់ឬក៏រៀបការស្រលាញ់ចិត្តឯង?

ខ៖ ទេតែម៉ែដាក់ទុកឱ្យនៅណាត្រូវតែទៅតាមហ្នឹង ហើយប្តីរាល់ថ្ងៃជាប្តីដែលឪពុកម្តាយរៀបចាំឱ្យទេ។

ក៖ ហើយម្តេចដែរតើស្វាមីអ្នកមីងហ្នឹងតើគាត់មានអត្តចរិកម្តេចដែរ?

ខ៖ គាត់មានអត្តចរិកស្លូតបូត គាត់មិនចេះអក្សរទេហើយមិនសូវចេះមាត់ទេ ស្លូតដឹងតែពីធ្វើការដឹងតែពីធ្វើដឹងតែពីរក។

ក៖ អញ្ចឹងកាលពីពេលមីងការហ្នឹងហើយខាងស្រីហ្នឹងមានទារបណ្តារការអីខ្លះពីខាងប្រុសទេ?

ខ៖ ខាងស្រីអត់ទារបណ្តារការពីខាងប្រុសទេ សុំតែមួយរួចខ្លួនគាត់យកខ្ញុំហ្នឹងទៅឱ្យខាងប្រុសការព្រោះគាត់ថាគាត់ទើបតែការកូនស្រីហើយច្រើនណាស់ការមួយឆ្នាំ២មិនបានទេ ដល់ហើយខាងប្រុសគេបង្ខំអញ្ចឹងទៅ គាត់ថាបើស្រលាញ់ហើយទ្រាំចាំមិនបានយកទៅណានៅផ្ទះខ្លួនឯងទៅហើយគេយកទៅការឱ្យមែន។

ក៖ ដល់ខាងណោះគេលែងចាំ ហើយហ្នឹងអញ្ចឹងខាងប្រុសបង្ខំឱ្យការតែហ្មង កំប្លែងណាស់មីងតែជាជីវិតរបស់មីងផ្ទាល់។អញ្ចឹងសម្រាប់មីង ជីវិតរបស់អ្នកមីងកាលពីអតីតកាលនិងពេលបច្ចុប្បន្ន

តើមានលក្ខណៈខុសគ្នាម៉េចខ្លះដែរ?

ខ៖ ខ្ញុំនិយាយពីដឹងក្តីមកមិនដែលថាស្គាល់ពាក្យស្រណុកម្តេចទេដឹងតែពីការឈឺចាប់ ដឹងតែពីការសោកពីព្រោះកាលនៅពីក្មេងនៅតែជាមួយម្តាយក៏ហត់នឿយនឹងការរកថវិកាជួយម្តាយគាត់ក្រហើយបងប្អូនសុទ្ធតែស្រី ដល់ពេលមករៀនក៏មិនបានជ្រៅជ្រះ ហើយដល់ពេលមកមានប្តីហត់នឿយទាំងការរកចំណូល ហត់នឿយទាំងការស្វះស្វែងរកស្អីទាំងអស់ដូចជាបន្ទុកនៅលើទាំងអស់អញ្ចឹង។

ក៖ ចាសអាហ្នឹងបើវាពិបាកអញ្ចឹងហើយ អញ្ចឹងជីវិតរបស់អ្នកមីងបែបហ្នឹងហើយចុះអញ្ចឹង

ខ្ញុំសូមឈានចូលដល់ចំណុច តើអ្នកមីងចូលចិត្តពិសាម្ហូបអីគេដែរ?

ខ៖ ខ្ញុំគិតទៅអត់រើសផង។

ក៖ តែអីគេដែលឆ្ងាញ់ជាងគេបំផុតសម្រាប់មីងណា?

ខ៖ ឆ្ងាញ់ជាគេបំផុតសម្រាប់ខ្ញុំគឺឆាគ្រឿង ហ្នឹងបានខ្ញុំចូលចិត្តតែឆាហ្នឹងណា។

ក៖ អញ្ចឹងបានជាខ្ញុំឃើញមីងឆាអាហ្នឹងទៀតហើយមកពីមីងចូលចិត្តអញ្ចឹង។ចាសហ្នឹងហើយ អញ្ចឹងអ្នកមីងចេះធ្វើម្ហូបទាំងអស់ហ្នឹងតើមែនទេ?

ខ៖ ចាស!

ក៖ ចាសអញ្ចឹងតើអ្នកមីងរៀនធ្វើម្ហូបទាំងអស់ហ្នឹងតាមណាគេដែរ?

ខ៖ ខ្ញុំរៀនធ្វើម្ហូបតាមបងៗស្រីខ្ញុំមក។

ក៖ អញ្ចឹងអ្នកមីងអាចបង្ហាញខ្លះៗអំពីរបៀបម្ហូបដែលអ្នកមីងចូលចិត្តឆាក្តៅហ្នឹង គេធ្វើរបៀបម្តេច?

ខ៖ ឆាក្តៅហ្នឹងដំបូងឡើង បើយើងឆាក្តៅឆ្អឹងជំនីជ្រូកគឺយើងត្រូវកាប់ឆ្អឹងហ្នឹងជាកង់ៗសិនទៅហើយយើងបុកគ្រឿងទាំងអស់ហើយសព្វគ្រប់ទៅ យើងដាក់ឆ្នាំងខ្លាញ់បន្ទាប់មកដាក់​ខ្ទឹមលីងហើយដាក់គ្រឿងលីងហើយយើងដាក់គ្រឿងក្រៅ ហើយចាំយើងចាក់សាច់ចូលឱ្យវាស្ងួត​​ទឹកទៅ។

ក៖ ហើយមានដាក់បន្លែអីទេខ្លះទៀតទេមីង?

ខ៖ បើបន្លែចិត្តខ្ញុំចំណង់ចំណូលចិត្តមានតែសណ្តែកគួរហ្នឹងហើយ។

ក៖ ចាសឆ្ងាញ់តែហ្មងមីងណេះ ខ្ញុំគ្រាន់តែឮឃ្លានណាស់មីង អញ្ចឹងតើពេលទំនេរតើអ្នកមីងចូលចិត្តធ្វើអ្វីដែរ?

ខ៖ ក្រៅពីធ្វើការ ខ្ញុំចូលចិត្តតែងតែមានសៀវភៅដូចជាព្រះគម្ពីរខ្ញុំតែងតែយកមកមើលយ៉ាងហោចណាស់ក៏បាន១សន្លឹកទៅ២សន្លឹកដែរ ហើយខ្ញុំចូលចិត្តរៀបចំផ្ទះ ចូលចិត្តមើលក្នុងផ្ទះខ្ញុំហ្នឹងតើខ្ញុំគួររៀបរបៀបម្តេចក្នុងនៅតែក្នុងផ្ទះហ្នឹងដូចគេថាមនុស្សស្រីវិលចង្ក្រានមិនជុំទេ។

ក៖ អញ្ចឹងមីងតើពេលដែលមីងមានពេលទំនេរជាមួយគ្រួសារកន្លែងណាដែលមីងចូលចិត្តទៅកម្សាន្តជាងគេ?

ខ៖ និយាយរួមខ្ញុំមិនដែលចេះដើរកម្សាន្តអីផងក្រុមគ្រួសារខ្ញុំចាប់តាំងពីបានគ្នាមកមិនដែលបានទៅកម្សាន្តនៅណាទេ។

ក៖ អុញមិចអញ្ចឹងមីង?

ខ៖ ពីព្រោះអត់មានថវិកាដើរលេងទេ ហើយណាមួយគ្រួសារខ្ញុំគាត់មិនចេះដើរលេងទេ។

ក៖ ចាសហើយអញ្ចឹងអ្នកមីងតើអ្នកមីងចេះច្រៀងទេអ្នកមីង?

ខ៖ អត់ទេ!

ក៖ ហើយអញ្ចឹងចូលចិត្តស្តាប់បទចម្រៀងអត់?

ខ៖ ចាសចូលចិត្ត។

ក៖ អញ្ចឹងបទហ្នឹងមានលក្ខណៈបែបណាដែរមីង?

ខ៖ បទហ្នឹងមានលក្ខណៈបែបកម្សត់ៗ។

ក៖ បទកម្សត់ៗហ្នឹងហើយ អញ្ចឹងតើបទហ្នឹងពីណាគេអ្នកច្រៀងដែរ បទដែលអ្នកមីងចូលចិត្តហ្នឹង?ហើយចូលចិត្តតារាចម្រៀងណាជាងគេដែរ?

ខ៖ បើតារាចម្រៀងសម័យឥឡូវហ្នឹងដូចជាអត់ចូលចិត្តទេ ។

ក៖ អញ្ចឹងចូលចិត្តអ្នកណាជាងគេបទសម័យមុនអញ្ចឹង?

ខ៖ តារាចម្រៀងសម័យមុនចូលចិត្តដូចជាប៉ែន រ៉ន និង​ស៊ិន ស៊ីសាមុត។

ក៖ អូ...ល្បីហ្មងគាត់២នាក់។ចាសអញ្ចឹងបងប្អូនអ្នកមីងមានអ្នកណាចេះច្រៀង ពីណាចេះប្រើប្រាស់ឧបករណ៍ភ្លេងខ្លះអី ?

ខ៖ អត់ទាំងអស់។

ក៖ ហ៊ឺ...ដូចជាអ្នកមីងកើតមុនសម័យប៉ុល ពតមែនអត់អ្នកមីង?

ខ៖ ចាស!

ក៖ ចាសអញ្ចឹងអ្នកមីងអាចប្រាប់ខ្ញុំបានបន្តិចថាព្រឹត្តិការណ៍ក្នុងជីវិតមីង អ្នកមីងបានជួបនឹងអីគេខ្លះ?ហើយអ្នកមីងបានទៅរស់នៅក្នុងខេត្តណាដែរកាលសម័យប៉ុល ពតនោះ?

ខ៖ នៅស្រុកដដែល។

ក៖ នៅ…..?

ខ៖ នៅពាមរហ្នឹងដដែលនិងភូមិខាងលិចប្រាសាទ ឃុំខាងលិចប្រាសាទ ស្រុកពាមរ ខេត្តព្រៃវែង

ហើយកាលជំនាន់ប៉ុល ពតនិយាយទៅវាមិនបានរៀនសូត្រអីទេ ទៅរៀនចូលទៅដល់ក្នុងសាលា

អញ្ចឹងទៅគ្រូបង្រៀនអង្គុយនៅលើដុំថ្មបង្រៀនមួយម៉ាត់ ពីរម៉ាត់អញ្ចឹងទៅស្រះ អ ស្រះ អា

អញ្ចឹងប្រើឱ្យទៅបេះត្រកួនហើយរំសាយ នាំគ្នាទៅបេះត្រកួនមួយបាច់ពីរបាច់អញ្ចឹងទៅ

ទៅដេញចាប ហើយកាលជំនាន់ហ្នឹងវេទនាណាស់ដែរគ្មានបានរៀនសូត្រ។

ក៖ អញ្ចឹងដូចជាកាលជំនាន់ហ្នឹង តើការហូបចុករបស់មីងមិចដែរ?

ខ៖ ការហូបចុកជំនាន់ហ្នឹងមានដល់ថ្នាក់អត់បាយ អត់អង្ករដាំ បងប្អូនខ្ញុំដែលខំៗហ្នឹងនាំគ្នាទៅដកមើមឈូក ហើយជួនកាលយកគ្រាប់វាមកលាយបាយញុំា ជួនកាលបានពោតក្រហមបុកលាយបាយវេទនាណាស់។

ក៖ ហើយអញ្ចឹងដូចជាបងប្អូនរបស់អ្នកមីងទាំងអស់ហ្នឹងនៅក្នុងជំនាន់ប៉ុល ពតហ្នឹងទាំងអស់គ្នាហ្នឹងគាត់បានរួចជីវិតឬក៏គាត់មានជួបបញ្ហាអីដែរ?

ខ៖ គាត់និយាយរួមបងប្អូនខ្ញុំគាត់ចូលបានចូលយុទ្ធនារីខ្លះនៅកុមារខ្លះ ហើយប្អូនស្រីខ្ញុំនិងខ្ញុំហ្នឹងមិនទាន់បានចូលយុទ្ធនារីអីទេប៉ុន្តែគេប្រើ ជួនកាលសែងដីសែងអីអញ្ចឹងទៅ។

ក៖ ចាស!

ខ៖ ពិបាកណាស់ខុសពីឥឡូវហ្នឹងឆ្ងាយណាស់។

ក៖ ចុះមីងខ្ញុំបានឮថាកាលសម័យនោះគេសម្លាប់មនុស្សសាហាវៗណាស់មែនទេមីង?តើមីងមានបានធ្លាប់ឃើញរឿងមួយហ្នឺងទេ?

ខ៖ ខ្ញុំមិនដែលធ្លាប់ឃើញគេសម្លាប់ផ្ទាល់ភ្នែកទេ ប៉ុន្តែឮតែគេថាៗសម្លាប់មនុស្សអាករនឹងធាងត្នោតហើយយកធាងត្នោតហ្នឹងធ្វើដូចជារណារ ហើយនឹងវាយហ្នឹងត្បូងចបហើយទម្លាក់ទៅក្នុង អណ្តូង។

ក៖ មីងនិយាយអញ្ចឹងខ្ញុំព្រឺសម្បុរ។

ខ៖ ហើយនៅស្រុកម្តាយខ្ញុំហ្នឹងគេមានឈ្មោះមួយកុកទួល ស្លែង។

ក៖ ចាសកន្លែងគេសម្លាប់មនុស្សនោះ។

ខ៖ ចាសឥឡូវមានតែឈ្មោះទេ។

ក៖ អញ្ចឹងសម្រាប់ជីវិតរបស់មីង តើពេលវេលាដែលមីងពិបាកជាងគេបំផុតនៅក្នុងជីវិតតើពេលណាដែរ?

ខ៖ ជាពេលវេលាបែកជំនាន់ស្អីទេខ្ញុំដូចជាមិនសូវចាំទេគេហៅជំនាន់ស្អីទេ?

ក៖ ជំនាន់លន់ នល់មែន?

ខ៖ មែនទេមិនមែនជំនាន់លន់ នល់ទេ ស្អីទេខ្ញុំភ្លេចត្រង់ហ្នឹង ហើយរត់ចោលស្រុករត់ចោលផ្ទះ

រត់ចោលសម្បែង។

ក៖ ហើយថីបានរត់មីង? ហេតុអី?

ខ៖ កាលហ្នឹងគេវាយគ្នាផ្លោងគ្រាប់បែកនោះ។

ក៖ អូ...អញ្ចឹងមានតែជំនាន់ ល​ន់ នល់ហ្នឹងហើយអញ្ចឹង។

ខ៖ ហ្នឹងហើយសម័យហ្នឹង ហើយអញ្ចឹងហ្នឹងហើយរត់ទៅឪពុកខ្ញុំហ្នឹងគាត់ទូលហើយបងៗស្រីខ្ញុំហ្នឹងគាត់រែក ឪពុកខ្ញុំចេះតែរត់ទៅៗហើយយប់ត្រង់ណាដេកត្រង់ហ្នឹងរស់ដោយវេទនាណាស់ទម្រាំបានប៉ុណ្ណឹងនោះមកដល់សព្វថ្ងៃ។

ក៖ ហ្នឹងហើយគ្រាន់តែបិទភ្នែកហើយដេកស្រម៉ៃក៏វេទនាដែរមែនទេមីងណោះ?

ខ៖ ហ្នឹងហើយវេទនាណាស់។

ក៖ ចាសគិតទៅរបបពិបាកៗណាស់សង្ក្រាម ហើយអញ្ចឹងសម្រាប់បងប្អូនសាច់ញាតិអីហ្នឹងឪពុកម្តាយមីងមានបានរួចផុតពីរបបហ្នឹងអត់?

ខ៖ គាត់បានរួចផុតអស់ហើយ។

ក៖ អញ្ចឹងតើមីងមានបងប្អូនជីដូនមួយឬក៏សាច់ញាតិអីអត់ដែលបានស្លាប់កាលជំនាន់ហ្នឹងអត់?

ខ៖ មានដូចជាមីងបង្កើតខាងម្តាយ ពូខាងម្តាយ មីងខាងម្តាយ។

ក៖ អញ្ចឹងគាត់ស្លាប់ច្រើនដែរ។

ខ៖ ចាសស្លាប់ច្រើនណាស់និយាយទៅបើតាមខ្ញុំដឹងច្រើនជាងគេខាងម្តាយ ៣ទៅ៤នាក់ ក្រោយពេលជម្លៀសហើយដាក់កាណូតទៅវាយចោលតែហ្មង។

ក៖ ចាសហើយចុះអ្នកមីងមានអារម្មណ៍យ៉ាងម៉េចដែរនៅពេលជំនាន់មួយហ្នឹងណា?

ខ៖ បើគិតពីជំនាន់មួយហ្នឹងមានអារម្មណ៍ថាឈឺចាប់ណាស់ ហើយក៏មានអារម្មណ៍ថានឹកឃើញជំនាន់ហ្នឹងហើយដូចបើជាមានជំនាន់ហ្នឹងទៀតនឹកអាណិតកូនៗនិងក្មេងៗសម័យឥឡូវណាស់ បន់ឱ្យវាជៀសសង្គ្រាមទៅ ព្រោះកាលសម័យនោះវេទនាណាស់គិតៗទៅគេហៅប្រជុំម្តងៗគេប្រើហើយក៏វេទនា គេចាប់ដាក់ៗព្រោះបងស្រីខ្ញុំធ្លាប់មានការជំនាន់ប៉ុល ពតហ្នឹងមួយដែរមិនដែលស្គាល់គ្នាហើយក៏មិនដែលស្រលាញ់គ្នាដែរ ចាប់ផ្គុំតែហ្មង។

ក៖ ហ្នឹងហើយ ចុះបន្ទាប់ពីបែករបបប៉ុល ពតហ្នឹងមករួចផុតជំនាន់ហ្នឹងមកមានអារម្មណ៍ម៉េចដែរ?

ខ៖ មានអារម្មណ៍សប្បាយព្រោះយើងបានរួចផុតពីរការវេទនា ការស្រែកឃ្លានទាំងប៉ុន្មានដែលយើងធ្លាប់ជួបពីមុនមក ដូចថាមានការសប្បាយចិត្តដូចថាយើងរស់ឡើងវិញអញ្ចឹង។

ក៖ ហ្នឹងហើយដូចមួយៗតែងនិយាយថាដូចរស់ឡើងវិញអញ្ចឹង អញ្ចឹងបន្ទាប់ពីបែកពីសម័យនោះមកតើអ្នកមីងបានប្រកបរបរចិញ្ចឹមជីវិតដោយអ្វីដែរ?

ខ៖ ដូចជាខ្ញុំនិយាយមិញហ្នឹង អញ្ចឹងធ្វើស្រែចម្ការរហូតទាល់តែមានគ្រួសារម៉ែឪរៀបចំឱ្យអញ្ចឹងទៅរស់នៅជាមួយគ្រួសារអញ្ចឹងទៅ។

ក៖ អញ្ចឹងសម្រាប់ជីវិតរបស់មីងចងចាំបំផុតអីគេដែរ?​ តើពេលណាដែលមីងចងចាំមិនអាច

បំភ្លេចបាន?

ខ៖ ការចងចាំមិនអាចបំភ្លេចបានពេលដែលកើតមកជំនាន់ លន់ នល់មើលទៅដូចជាវេទនាណាស់ តែដល់ពេលរួចផុតពីជំនាន់ហ្នឹងទៅដូចជាបានរស់សារថ្មីអញ្ចឹងជំនាន់ហ្នឹងវេទនាជាងគេអត់អីហូប ទៅយប់ត្រង់ណាទម្រាំតែបានបាយហូបយប់ផងងងឹតផង។

ក៖ ចាសចុះសម្រាប់សម័យ លន់ នល់ ហ្នឹងសម័យប៉ុល ពតជីវិតអ្នកមីងដូចតែគ្នាឬក៏ម៉េចដែរ?

ខ៖ ដូចតែគ្នាហ្នឹងវេទនា ពិបាកជួបហូបបបរហូបមិនដែលឆ្អែតទេថ្ងៃណាក៏ម្ជូរត្រកួនៗដែរ។

ក៖ នៅពេលហ្នឹងតើសម្បូរម្ហូបអត់ឬក៏ពួកវាមិនឱ្យហូបយើងហូបតែហ្មង?

ខ៖ គិតទៅម្ហូបបើឆ្ងាញ់គេយកទៅឱ្យតែពួកប្រធានសហករស្អីគេទេ គិតទៅពួកប្រជាជនធម្មតាមិនដែលបានទាំងឃើញសាច់ផងថ្ងៃណាក៏ម្ជូរត្រកួនដែរ។

ក៖ អញ្ចឹងសម្រាប់អ្នកមីងបានរៀបការរួចហើយ អញ្ចឹងកាលពីការហើយ តើអ្នកមីងមានកូនប៉ុន្មាននាក់ដែរ?

ខ៖ ខ្ញុំមានកូនដែរ បានកើតមកឃើញព្រះអាទិត្យដែរ កើតចេញពីផ្ទៃខ្ញុំផ្ទាល់ហ្នឹងមានចំនួន៤ នាក់។

ក៖ ហើយគាត់មានឈ្មោះអីខ្លះដែរអ្នកមីងអាចជួយរៀបរាប់ឈ្មោះពេញប្រាប់ខ្ញុំផងបានទេមីង?

ក៖ កូនទី១ឈ្មោះ ជុំ សុជាតិ កូនទី២​ឈ្មោះ ជុំ​ សុខី កូនហ្នឹងកើតបានតែ៣ថ្ងៃទេ ទី៣ឈ្មោះ ជុំ សុផាន់ណា ហើយកូនទី៤ឈ្មោះ ជុំ​ សីហា។

ក៖ ​អញ្ចឹងកូនទី២ហ្នឹងគាត់កើតបានតែ៣ថ្ងៃគាត់ស្លាប់?

ខ៖ ចាស!

ក៖ អញ្ចឹងអ្នកមីងមានកូនចិញ្ចឹមអីអត់?

ខ៖ មានកូនធម៌មួយស្គាល់គ្នាបានរយៈ២ឆ្នាំដែរ ឥឡូវគាត់ទៅស្រុកគេបាត់ហើយទើបតែទៅថ្មីៗដែរហ្នឹង។

ក៖ ចាសហើយគាត់ឈ្មោះអីគេដែរមីង?

ខ៖ គាត់ឈ្មោះ អឺ...ឈ្មោះគេវែងណាស់ខ្ញុំពិបាកហៅណាស់។

ក៖ អត់ចាំឈ្មោះ?ដូចជាឈ្មោះអ្នកមីងចាំតែមួយម៉ាត់ៗអីណា?

ខ៖ ឈ្មោះសីហាដូចកូនខ្ញុំដែរ។

ក៖ ហើយចុះស្វាមីអ្នកមីងឈ្មោះអីគេដែរ?

ខ៖ ឈ្មោះ សំ ជុំ ។

ក៖ ហឺ...ឥឡូវហ្នឹងអ្នកមីងដូចជារបៀបដែលមីងចិញ្ចឹមបីបាច់ថែរក្សាកូននិងចិញ្ចឹមកូនយ៉ាងម៉េចដែរដើម្បីឱ្យដើរតាមគន្លងធម៌?

ខ៖ ចាសខ្ញុំឥឡូវនៅតែកូន២នាក់ទេ នៅកូនស្រី១កូនប្រុស១ ប៉ុន្តែខ្ញុំស្រលាញ់កូនហ្នឹងខ្លាំងណាស់និងប្រដែរប្រដៅកូនខ្ញុំទាំង២ឱ្យដើរតាមកន្លងធម៌ ថ្វីត្បិតតែយើងក្រហើយកូនខ្ញុំចេះស្តាប់បង្គាប់បានល្អ អត់ចេះដើរលេងតាមតែចិត្តតាមគន្លងធម៌ដូចដែរអ្វីដែលយើងគិតណាស់។

ក៖ អញ្ចឹងល្អមែនទែនអ្នកមីង អញ្ចឹងអ្នកមីងមានឱ្យពួកគាត់ទៅរៀនបានទាំងអស់គ្នាអត់?

ខ៖ ឱ្យទៅរៀនកូនស្រីហ្នឹង ឱ្យទៅរៀនពីថ្នាក់ទី១រហូតដល់ថ្នាក់ទី៧ ហើយវាយំថាវារៀនអត់កើតទេវារៀនមិនចូលទេដូចជាវាខ្វះប្រាជ្ញា ហើយកូនស្រីហ្នឹងវារៀនមិនកើតមែន ហើយរាល់ថ្ងៃហ្នឹងនៅតែកូនប្រុសពៅមួយទេ ទោះបីក្រទោះបីអត់ម៉េចក៏ខំប្រឹងឱ្យកូនរៀនដែរទាំងភាសាខ្មែរនិងភាសាអង់គ្លេស។

ក៖ ល្អមែនទែនអ្នកមីង អញ្ចឹងអ្នកគោលបំណងអ្នកមីងកាលពីក្មេងអ្នកមីងចង់ក្លាយទៅជាពេទ្យ អញ្ចឹងអ្នកមីងមានគិតចង់ផ្គត់ផ្គង់ឱ្យកូនអ្នកមីងបានធ្វើជាពេទ្យដើម្បីសម្រេចក្តីស្រម៉ៃរបស់អ្នកមីងទេមីង?

ខ៖ ចង់!

ក៖ ចង់ឱ្យគាត់ធ្វើជាពេទ្យ។ អញ្ចឹងមូលហេតុអីដែរអ្នកមីងគិតថាការសិក្សាហ្នឹងវាល្អសម្រាប់គាត់ តើការសិក្សាតាមគំនិតរបស់គាត់មានតម្លៃយ៉ាងណាដែរ?

ខ៖ ការសិក្សាវាមានតម្លៃណាស់សម្រាប់មនុស្សគ្រប់រូបនោះ ព្រោះបើរៀនបានខ្ពង់ខ្ពស់ចេះច្រើន ភាសាច្រើនអញ្ចឹងមនុស្សនឹងមានភាពថ្លៃថ្នូរម្នាក់នៅក្នុងសង្កម ធ្វើអ្វីមួយដូចជាអ្នកចេះដឹងទៅណា អឺ...ដូចថាប៉ុន្តែដោយមនុស្សទេ អ្នកខ្លះរៀនបានធ្វើការប្រាក់ខែច្រើនតែប៉ុន្តែនៅតែភ្លាត់ស្នៀតទៅជាមនុស្សខូចទៅវិញ តែមួយពព្រិចភ្នែកដូចជាមនុស្សដែលដើរខុសតែមួយភ្លែត អញ្ចឹងល្អយូរហើយតែមកអាក្រក់តែមួយពព្រិចភ្នែក។

ក៖ អញ្ចឹងសម្រាប់អ្នកមីង តើមីងមានវិធានការអ្វីទេដើម្បីធ្វើការទប់ស្កាត់កុំឱ្យកូនចៅមីងដើរនៅលើផ្លូវមួយហ្នឹង?

ខ៖ ខ្ញុំតែងតែនិយាយថាកូនអើយកូនខំរៀនទៅ ម្តាយគ្មានទ្រព្យសម្បត្តិអីចែកឱ្យទេ មានតែលុយដែលម៉ែបង់ថ្លៃសាលាឱ្យកូនមួយខែៗដែរ ម៉ែប្រឹងរកឱ្យកូនរៀនសុំតែម្យ៉ាងគត់ សុំឱ្យកូនរៀនហើយកូនដើរក្នុងផ្លូវល្អហើយរស់នៅក្នុងសង្កមឱ្យមានតម្លៃ។

ក៖ ចាសល្អមែនទែនអញ្ចឹងសម្រាប់អ្នកមីង តើអ្នកមីងធ្វើយ៉ាងណាដើម្បីឱ្យគ្រួសាររបស់មីងមានសុភមង្កល?

ខ៖ ខ្ញុំរាល់ថ្ងៃចង់ឱ្យគ្រួសារខ្ញុំមានសុភមង្គលណាស់ មិនថាខ្ញុំប្រឹងប្តីខ្ញុំប្រឹងកូនខ្ញុំប្រឹង ខ្ញុំខំធ្វើការឱ្យមានផ្ទះនៅ ឱ្យបានហូបគ្រប់គ្រាន់ ស្លៀកពាក់គ្រប់គ្រាន់ដើម្បីឱ្យអ្នកភូមិដឹងថាគ្រួសារយើងជាមនុស្សសុចរិត គ្រួសារយើងជាមនុស្សល្អ ហើយយើងក៏មានការសប្បាយចិត្តពេលដែលអ្នកផ្សេងមើលមកគ្រួសារយើង ហើយពួកខ្ញុំគ្មានគំនិតថាធ្វើអ្វីមួយឱ្យខុសនឹងសង្គមទេ។

ក៖ អញ្ចឹងល្អមែនទែនអ្នកមីង។​ចាសសម្រាប់ក្រុមគ្រួសារ តើមានអត្ថន័យយ៉ាងណាសម្រាប់ជីវិត របស់អ្នកមីងដែរ?ហើយអ្នកមីងចង់រស់នៅជាមួយគាត់ជារៀងរហូតអត់?

ខ៖ ខ្ញុំមិនដែលចង់បែកពីគាត់ទេ ថ្វីត្បិតតែគាត់ជាមនុស្សល្ងង់ពិតមែន ប៉ុន្តែគាត់ជាមនុស្សស្លូត អ្នកខ្លះគេថាមនុស្សល្ងង់ពិបាករស់នៅជាមួយណាស់ ពិតមែនតែពេលណាដែលគាត់មានបញ្ហា កំហឹងគាត់ឆេវឆាវណាស់ ខ្ញុំតែងតែអត់យើងអញ្ចឹងបានគ្រួសារយើងសុខសាន្តមកទល់ពេលហ្នឹងណាហើយឈ្លោះគ្នាកុំឱ្យអ្នកជិតខាងគេថាយើងខាំឈ្លោះប្រកែកគ្នាដូចឆ្កែ ហើយបើមកយកគ្នាជាគ្រួសារវិញខ្ញុំធ្វើមិនបានទេ អញ្ចឹងយើងកុំធ្វើឱ្យមានបញ្ហាអីទេ។

ក៖ ចាសអញ្ចឹងអ្នកមីងមានវិធីសាស្រ្តអីដើម្បីធ្វើឱ្យគ្រួសារមីងមានសុភមង្កល?

ខ៖ ខ្ញុំមានវិធីសាស្រ្តខំប្រឹងរកលុយ ថ្វីត្បិតតែស្វាមីខ្ញុំគាត់ចូលចិត្តហូបស្រា គាត់ជេរក៏ដោយក៏ខ្ញុំតែងតែអត់ តែងតែមិនតបមិនតពេលខ្លះពិបាកពេកតែងតែដេកលួចយំតែឯងមិនឱ្យកូនដឹងទេកុំឱ្យគេបារម្ភពីយើង ហើយតែងតែអត់ធ្មត់។

ក៖ អញ្ចឹងតែងតែអត់ធ្មត់ណោះអ្នកមីង? អញ្ចឹងសម្រាប់សំណួរមួយទៀតជាសំណួរចុងក្រោយហើយអ្នកមីងដូចជាសម្ភាសហ្នឹងដើម្បីទុកប្រវត្តិមួយសម្រាប់ឱ្យកូនចៅអ្នកមីងជំនាន់ក្រោយគាត់បានដឹង តើអ្នកមីងចង់ចែកចាយបទពិសោធន៍ល្អក្នុងជីវិត និងទុកសម្រាប់ស្តាប់នូវការទូន្មាន សម្រាប់ពួកគាត់អញ្ចឹងណា?

ខ៖ ជាចុងក្រោយខ្ញុំសូមផ្តាំទៅកូនស្រីកូនប្រុសខ្ញុំថាបើសិនជាកូនមានគ្រួសារ ការរស់នៅជាមួយគ្នាបើមានមួយខុសមួយទៀតគួរតែអត់អោនឱ្យគ្នាកុំឆាំងទៅឆាំងមក កុំធ្វើឱ្យគ្រួសារយើងល្អក់កករអីហើយនាំតែប្រេះឆាគ្នាទេ ហើយត្រូវតែយកម៉ែជាគម្រូព្រោះម៉ែតែងតែធ្វើអញ្ចឹង អញ្ចឹងហើយកូនកុំឆ្មើងឆ្មៃជាមួយបងប្អូនអ្នកស្រុកអ្នកភូមិអី ហើយកូនកុំដើរផ្លូវអាក្រក់សាច់ញាតិឬបងប្អូនណានាំកូនទៅផ្លូវអាក្រក់ កូនត្រូវណែនាំទៅគេបើកូនដើរតាមគន្លងធម៌ជាផ្លូវហើយនាំគេឱ្យល្អដូចកូនដូចជាខ្ញុំរស់នៅរាល់ថ្ងៃខ្ញុំតាំងចិត្តថាខ្ញុំនឹងធ្វើឱ្យល្អសម្រាប់កូនខ្ញុំ។

ក៖ ចាសអញ្ចឹងអរគុណមែនទែនអ្នកមីងសម្រាប់ការសម្ភាភាសថ្ងៃហ្នឹង ខ្ញុំដឹងថានឹងបានឮដល់ កូនចៅអ្នកមីងជំនាន់ក្រោយនឹងបានឮពីសម្លេងអ្នកមីងផ្ទាល់តែម្តង អរគុណអ្នកមីងសម្រាប់ថ្ងៃហ្នឹងហើយខ្ញុំមានតែប៉ុណ្ណឹងទេថ្ងៃនេះ អរគុណច្រើនអ្នកមីង។

ខ៖ ចាសអរគុណច្រើនដូចគ្នាអូន សូមឱ្យមានសំណាងល្អ។​

ក៖ ចាសមីងអរគុណ៕